《陈情献江西李常侍五首》
唐代·许棠

二十二三年，游秦复滞燕。徒陪群彦后，自苦此生前。

径折啼猿树，岩荒喷月泉。东堂曾受荐，垂白志犹坚。

淅淅复栖栖，人间只自迷。终年愁远道，到老去何蹊。

始见红叶落，又闻黄鸟啼。不因趋大旆，谁肯暂提携。

童蒙即苦辛，未识杏园春。谩倚无为日，还成不偶人。

乡程长恨远，旅梦亦愁贫。天地虽云广，殊难寄此身。

春闱久已滞，秋赋又逢停。选士疑长阻，伤时自不宁。

秦城还逐梦，楚徼影随形。此去吟虽苦，何人更肯听。

孤立时全塞，求名势转难。身多离下国，分合阻长安。

越鸟啼春早，蛮花送雨寒。丘门沾顾重，未别欲阑干。

作者简介：许棠（生卒年不详），字文化，唐代诗人。咸通十二年，进士及第，曾为江宁丞。后辞官，潦倒以终，为“咸通十哲”之一。